**עמית בֶּכֶר** (נולד ב־1975) הוא עורך דין ישראלי המכהן כראש לשכת עורכי הדין בישראל. מומחה בעבירות צווארון לבן, ושותף במשרד עורכי הדין  ש. הורוביץ ושות'.

ביוגרפיה
--------

בכר שירת כלוחם ביחידת מיתר, ולאחר מכן במילואים עד גיל 40. לאחר שחרורו מצה"ל השלים לימודי תואר ראשון במשפטים באוניברסיטת תל אביב ותואר שני במינהל ציבורי מאוניברסיטת הרווארד. במהלך לימודיו האקדמיים היה פעיל באגודת הסטודנטים ונבחר לנשיא האגודה. את ההתמחות שלאחר התואר עשה במשרד עורכי הדין צלרמאיר־פילוסוף והוסמך כעורך דין. במהלך השנים לאחר מכן עבד כשכיר במספר משרדי עורכי דין וכן עבד במשך תקופה קצרה כעוזרו הפרלמנטרי של חבר הכנסת אופיר פינס ממפלגת העבודה.

בשנת 2007 הצטרף למחלקת ניירות ערך בפרקליטות מחוז תל אביב ומונה לפרקליט בכיר בפרקליטות מיסוי וכלכלה. במסגרת תפקידו זה הוביל תיקים בולטים בעלי חשיבות ציבורית, ביניהם התביעה נגד נוחי דנקנר ואיתי שטרום באשמה של הרצת מניות; התביעה נגד בעלי תפקידים בבית ההשקעות פסגות באשמה של הרצת איגרות חוב; התביעה נגד אנשי שוק ההון המעורבים בפרשת תרמית איגרות החוב של חברת מליסרון והתביעה נגד מנהל תיקי ההשקעות מיכאל גביש שמעל בכספי לקוחותיו בהיקף של מיליוני שקלים.

זמן קצר לאחר מכן, עזב בכר את הפרקליטות, תוך שנימק זאת ברצונו לרוץ לכנסת. בהמשך שנת 2019, נבחר בכר לכהן כיו"ר מחוז תל אביב בלשכת עורכי הדין, ובאותה שנה גם הצטרף למשרד ש. הורוביץ ושות' כשותף וראש מחלקת צווארון לבן.

### ראש לשכת עורכי הדין

במרץ 2023, לאחר התפטרותו של אבי חימי מראשות לשכת עורכי הדין, נבחר בכר על ידי המועצה הארצית לעמוד בראש הלשכה באופן זמני עד לבחירות הארציות ביוני 2023.

בחירתו של בכר לראשות הלשכה התרחשה ברקע ניסיון ממשלת ישראל השלושים ושבע בראשות בנימין נתניהו להעביר צבר חוקים במסגרת הרפורמה המשפטית בישראל. מאז בחירתו ביטא בכר עמדה השוללת רפורמה זו ורואה בה ניסיון להפיכה משטרית. את עמדתו זו ביטא בכר גם בנאומים שנשא מעל במות המחאה נגד הרפורמה המשפטית.

בבחירות ללשכת עורכי הדין ב-20 ביוני 2023 נבחר בכר לעמוד בראש הלשכה לאחר שזכה ב-73% מהקולות. המתמודד העיקרי מולו היה עו"ד אפי נוה שזכה ב-19% מהקולות. גם בבחירות למועצת הלשכה זכתה סיעת "תקווה ללשכה" של בכר ברוב של חברים שתומכים בו. שיעור ההצבעה בבחירות אלה היה גבוה באופן יחסי ועמד על 50.8%.

חיים אישיים
-----------

בכר מתגורר בפתח תקווה, נשוי לעורכת הדין נועה גלזר-בכר ואב לשלושה.

קישורים חיצוניים
----------------

ויקישיתוף מדיה וקבצים בנושא **עמית בכר** בוויקישיתוף
* 

* אתר האינטרנט הרשמי של עמית בכר
* 

* עמית בכר, ברשת החברתית פייסבוק
* ראיונות עם עמית בכר ברדיו 103fm

הערות שוליים
------------

1. 1 2 3  עמית בכר, באתר News1 מחלקה ראשונה, 20 באפריל 2023
2. ↑  חן מענית, ‏מעבר נדיר: התובע במשפט נוחי דנקנר עוזב את הפרקליטות ומתמודד לכנסת, באתר גלובס, 2 בינואר 2019
3. ↑  חן מענית, מעבר נדיר: התובע במשפט נוחי דנקנר עוזב את הפרקליטות ומתמודד לכנסת, באתר גלובס, ‏02/01/2019
4. ↑  חן מענית, ‏"יש לבטל את תביעות הדיבה של לשכת עוה"ד נגד עיתונאים", באתר גלובס, 11 ביולי 2019
5. ↑  מתן ברניר, ‏עו"ד עמית בכר, יו"ר מחוז ת"א בלשכת עוה"ד, מצטרף למשרד ש. הורוביץ, באתר גלובס, 26 בנובמבר 2019
6. ↑  אתר למנויים בלבד חן מענית, עמית בכר נבחר ליו"ר הזמני של לשכת עורכי הדין, באתר הארץ, 15 במרץ 2023
7. ↑  עמיר קורץ, "ראש לשכה שלא יוצא נגד ההפיכה המשטרית חוטא לתפקידו מבחינה מוסרית", באתר כלכליסט, 11 במאי 2023
8. ↑  סיון חילאי, איתמר אייכנר, ראש לשכת עורכי הדין: "היכן שדורכים על תמונות שופטים – ידרשו לתלות אותם", באתר ynet, 30 באפריל 2023
9. ↑   נאום עו"ד עמית בכר בהפגנה בהרצליה נגד ההפיכה המשפטית, סרטון בערוץ "הרצליה למען דמוקרטיה", באתר יוטיוב (אורך: 10:50), 6 במאי 2023
10. ↑  לי נעים, ‏הבחירות ללשכת עורכי הדין: עמית בכר ניצח ברוב עצום, באתר ‏מאקו‏, 21 ביוני 2023
11. ↑  ניצן שפיר, ‏הבחירות ללשכת עורכי הדין: עמית בכר גרף 73% מהקולות, באתר גלובס, 21 ביוני 2023

| ראשי לשכת עורכי הדין |
| --- |
| 

|  |  |
| --- | --- |
| יהושע רוטנשטרייך • יצחק טוניק • אמנון גולדנברג • דוד ליבאי • מנחם ברגר • יעקב רובין • דרור חוטר ישי • שלמה כהן • יורי גיא-רון • דורון ברזילי • אפי נוה • אבי חימי • עמית בכר | סמל לשכת עורכי הדין בישראל |

 |